32010D0684
L 293/62
SLUŽBENI LIST EUROPSKE UNIJE
10.11.2010.
ODLUKA KOMISIJE
od 10. studenoga 2010.
o izmjeni dijela 1. Priloga E Direktivi Vijeća 92/65/EEZ u pogledu obrasca zdravstvenog certifikata za životinje s gospodarstava
(priopćeno pod brojem dokumenta C(2010) 7640)
(Tekst značajan za EGP)
(2010/684/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktivi 90/425/EEZ (1), a posebno prvi stavak njezina članka 22.,
budući da:
(1)
Člankom 10. Direktive 92/65/EEZ utvrđuju se zahtjevi zdravlja životinja koji uređuju trgovinu psima, mačkama i pitomim vreticama.
(2)
Dijelom 1. Priloga E Direktivi 92/65/EEZ utvrđuje se obrazac zdravstvenog certifikata za trgovinu životinjama s gospodarstava, uključujući pse, mačke i pitome vretice.
(3)
Uredbom (EZ) br. 998/2003 Europskog parlamenta i Vijeća (2) utvrđuju se zahtjevi zdravlja životinja koji se primjenjuju na nekomercijalno kretanje kućnih ljubimaca i pravila koja se primjenjuju na provjere takvih kretanja. Primjenjuje se na kretanja kućnih ljubimaca vrsta navedenih u njezinom Prilogu I. između država članica ili trećih zemalja. Psi, mačke i pitome vretice navedeni su u dijelu A i B navedenog Priloga.
(4)
Zahtjevi iz Uredbe (EZ) br. 998/2003 razlikuju se ovisno o tome kreću li se kućni ljubimci između država članica ili iz trećih zemalja u države članice. Osim toga, zahtjevi za takva kretanja iz trećih zemalja dodatno se razlikuju ovisno o tome kreću li se između trećih zemalja navedenih u odjeljku 2. dijela B Priloga II. toj Uredbi ili između trećih zemalja navedenih u dijelu C tog Priloga.
(5)
Kako bi se izbjeglo komercijalno kretanje prijevarom predstavljeno kao nekomercijalno kretanje kućnih ljubimaca u smislu Uredbe (EZ) br. 998/2003, člankom 12. navedene Uredbe predviđa se da se zahtjevi i provjere utvrđeni u Direktivi 92/65/EEZ moraju primjenjivati na kretanje više od pet životinja ljubimaca u slučaju kada su životinje unesene u Uniju iz treće zemlje koja nije navedena u odjeljku 2. dijela B Priloga II. navedenoj Uredbi.
(6)
Kako bi se izbjegle iste prakse i osigurala ujednačena primjena Uredbe (EZ) br. 998/2003, Uredbom Komisije (EU) br. 388/2010 od 6. svibnja 2003. o primjeni Uredbe (EZ) br. 988/2003 Europskog parlamenta i Vijeća u pogledu najvećeg broja kućnih ljubimaca određene vrste koji podliježu nekomercijalnom kretanju (3) predviđa se da se ista pravila primjenjuju ako se više od pet kućnih ljubimaca pasa, mačaka i pitomih vretica kreće u državu članicu iz druge države članice ili treće zemlje navedene u odjeljku 2. dijela B Priloga II. Uredbi (EZ) br. 998/2003.
(7)
Certifikat iz dijela 1. Priloga E Direktivi 92/65/EEZ, kako je izmijenjena Odlukom Komisije 2010/270/EU (4), uzima u obzir odredbe Uredbe (EU) br. 388/2010.
(8)
Iskustvo u primjeni Uredbe (EU) br. 388/2010 pokazalo je da u određenim slučajevima odredbe iz te Uredbe na nerazmjeran način utječu na kretanje ograničene populacije kućnih ljubimaca pasa, mačaka ili pitomih vretica koji se često kreću za nekomercijalne potrebe u brojevima većim od pet za sudjelovanje u određenim sportskim događajima i izložbama.
(9)
Za navedene slučajeve primjereno je uvesti razdoblje valjanosti zdravstvenog certifikata koje je dulje od razdoblja valjanosti zdravstvenih certifikata izdanih za ostale vrste obuhvaćene certifikatom iz dijela 1. Priloga E Direktivi 92/65/EEZ.
(10)
Odlukom Komisije 2004/824/EZ od 1. prosinca 2004. o utvrđivanju obrasca zdravstvenog certifikata za nekomercijalno kretanje pasa, mačaka i pitomih vretica iz trećih zemalja u Zajednicu (5) predviđa se da je certifikat iz njezina Priloga valjan za kretanje unutar Unije za razdoblje od 4 mjeseca od datuma izdavanja ili do datuma isteka cjepiva protiv bjesnoće, ovisno o tome što je ranije.
(11)
Radi dosljednosti zakonodavstva Unije, primjereno je da valjanost certifikata za kućne ljubimce pse, mačke i pitome vretice iz dijela 1. Priloga E Direktivi 92/65/EEZ bude jednaka kao i ona utvrđena za certifikat iz Priloga Odluci 2004/824/EZ.
(12)
Direktivu 92/65/EEZ treba stoga na odgovarajući način izmijeniti.
(13)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Dio 1. Priloga E Direktivi 92/65/EEZ zamjenjuje se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 10. studenoga 2010.